Procurorii DIICOT au efectuat, marţi, 33 de percheziţii domiciliare în cinci judeţe, fiind vizaţi membrii unei grupări infracţionale care a încercat să introducă şi să scoată ilegal din România sute de migranţi. Pentru fiecare persoană, membrii grupului infracțional au pretins și primit între 4.000 de euro și 5.000 de euro. Oamenii erau aduși cu barca în România și transportați mai apoi cu TIR-ul în Germania. În acest fel, membrii grupului au încercat să introducă și să scoată ilegal din România aproximativ 500 de migranți.
Descinderile au fost efectuate împreună cu ofiţeri de poliţie judiciară din cadrul Inspectoratului General al Poliţiei de Frontieră şi structurilor subordonate, într-un dosar privind săvârşirea infracţiunilor de constituirea unui grup infracţional organizat, trafic de migranţi şi trecere ilegală a frontierei de stat, anunță DIICOT, marți, într-un comunicat.
"În baza probatoriului administrat s-a reţinut că, la începutul anului 2023, pe teritoriul României, a fost constituit un grup infracţional organizat format din cetăţeni români, bulgari, irakieni şi bengalezi, având ca scop comiterea infracţiunii de trafic de migranţi, în vederea obţinerii în mod ilicit şi facil a unor importante sume de bani, grup care a acţionat până în prezent", se arată în comunicatul citat.
Din cercetări a reieşit că mecanismul infracţional a presupus identificarea de migranţi de origine arabă care doreau să ajungă în ţările din vestul Europei, în special Germania. Ulterior, membrii grupului preluau migranţii cu barca de pe malul bulgăresc al Dunării, îi introduceau ilegal în România în zona judeţului Dolj şi îi transportau cu maşini de marfă către vestul ţării.
Migranţii erau cazaţi câteva zile în zona Timişoara-Arad, apoi erau preluaţi de alţi şoferi şi îmbarcaţi în autovehicule mari de transport marfă, în încercarea de trecere a graniţei spre ţări din vestul Europei.
"Transportul iniţial, de la malul românesc al Dunării către zona de vest a ţării se realiza în autoutilitare (dube) de transport marfă sau autoturisme de teren, în grupuri de câte 20-30 de migranţi, ascunşi printre mărfuri, viaţa acestora fiind pusă permanent în pericol pe durata deplasării. Cu ocazia unui astfel de transport, unul dintre şoferi (membru al grupului infracţional organizat) a fost implicat într-un accident rutier soldat cu rănirea migranţilor", precizează DIICOT.
Membrii grupului infracţional ar fi pretins şi primit între 4.000 de euro şi 5.000 de euro pentru fiecare migrant, sumele obţinute fiind ulterior împărţite în funcţie de poziţia deţinută în ierarhia grupului şi de gradul de implicare în activitatea infracţională. Pentru ascunderea provenienţei ilicite, banii au fost investiţi în autoturisme de lux şi în locuinţe.
În cursul anchetei au fost documentate 20 de transporturi, prin intermediul cărora membrii grupului au încercat să introducă şi să scoată ilegal din România aproximativ 500 de migranţi.
Procurorii DIICOT – Structura Centrală au cooperat cu autorităţile judiciare din Bulgaria şi Germania, beneficiind şi de suportul EUROPOL, care a facilitat schimbul de informaţii.